open-index/open-wikipedia-markdown huggingface dataset:
תומר גוטליב

**תומר גוטליב** (נולד בשנת 1974) חבר להקת צעירי תל אביב, שיחק בתוכנית "לא כולל שירות", מוזיקאי, כותב, מלחין, מפיק, מנגן.

## ביוגרפיה
גוטליב נולד וגדל בפתח תקווה. אחותו היא רקפת גוטליב גינסברג מנכ"לית התנועה המסורתית בישראל, ואחיו דולב גוטליב הוא פעיל חברתי ומנהל פרויקטים במגזר השלישי שיזם והקים את סיפור חוזר.

תומר גוטליב למד מוזיקה במכללת לוינסקי אך כבר בילדותו הופיע במשחק ובשירה.

גוטליב השתתף כילד בסדרת הטלוויזיה בלי סודות, תוכנית טלוויזיה לימודית, אשר שודרה בטלוויזיה החינוכית הישראלית באמצע שנות השמונים, ובשידורים חוזרים באמצע שנות התשעים.

בשנות השמונים היה חבר בלהקת עבר הווה עתיד, הלהקה העירונית של פתח תקווה שפעלה בניהולו המוזיקלי של עוזי חיטמן.

משנת 1991 גוטליב היה חבר בלהקת צעירי תל אביב שהוקמה על ידי אגף התרבות, המחלקה למופעים בעיריית תל אביב-יפו.

בשנים 1990–1993 שיחק תומר גוטליב, לצד חברי להקת צעירי תל אביב, בסדרה הפופולרית לא כולל שירות. ב-1989 עלתה לאוויר סדרת הטלוויזיה החופש האחרון שכללה שמונה פרקים, בהשתתפות חברי הלהקה. בעקבות הצלחת הסדרה, הופקו שלוש סדרות טלוויזיה נוספות בהשתתפות חברי הלהקה: לא כולל שירות, תלויים באוויר וצעירים בדרך. הסדרה לא כולל שירות זכתה לפופולריות הרבה ביותר ושודרה במשך שלוש עונות בין השנים 1990- 1993.

בשנת 1994 שיחק גוטליב בסדרה תלויים באוויר, סדרת נוער ששודרה בערוץ הראשון.

גוטליב השתתף בהפקת המוזיקה לנבחרת ההתעמלות האמנותית בתחרויות באירופה ובאולימפיאדה, המוזיקה לתוכנית הטלוויזיה - החממה, תוכנית הטלוויזיה צפוף, הקלטות המוזיקה לסדרה היהודים באים, הקלטות המוזיקה לסדרה צחוק מעבודה, הקלטות המוזיקה לסדרה מתוקים., לצד ההפקות תומר גוטליב פועל כמנהל מוזיקלי של חבורות זמר.

בשנת 2024 חברו שחקני לא כולל שירות להפקת הופעות איחוד
ממוזער|תומר גוטליב שר סולו בהיכל התרבות עם צעירי תל אביב
במרץ 2025 הופיע תומר גוטליב יחד עם שחקני לא כולל שירות בשלוש הופעות איחוד על במת היכל התרבות, כשכל הכרטיסים נמכרו מראש. מגזין ynet בכתבה גדולה על המופע הראשון משלושה, ציין שתומר העניק ביצוע מרגש לשיר "אם" של שמוליק קראוס.

## קישורים חיצוניים

* תומר גוטליב ברשת החברתית פייסבוק
* 

## הערות שוליים

קטגוריה:חברי להקת צעירי תל אביב
קטגוריה:כוכבי ילדים
קטגוריה:שחקני קולנוע וטלוויזיה ישראלים
קטגוריה:ישראלים שנולדו ב-1974
ג'יימס סטיוארט מרטין

**ג'יימס סטיוארט מרטין** (באנגלית: **James Stewart Martin**; 19 באוגוסט 1826 – 20 בנובמבר 1907) היה חבר בית הנבחרים של ארצות הברית מאילינוי.

## ביוגרפיה
מרטין נולד ב-19 באוגוסט 1826 באסטיוויל (כיום גייט סיטי), מחוז סקוט, וירג'יניה, והיה בנם של ג'ון ס. מרטין ומלינדה מוריסון. אשתו השנייה של אביו הייתה ננסי בראונלו, מה שהפך אותו לאחיין חורג של מושל טנסי הרדיקלי, ויליאם "פרסון" בראונלו. הוא למד בבתי הספר הציבוריים ובמכללת אמורי והנרי באמורי, וירג'יניה. הוא עבר לסיילם, אילינוי, ב-1846. הוא שירת במהלך מלחמת ארצות הברית–מקסיקו בפלוגה C של הרגימנט הראשון של מתנדבי אילינוי. לאחר מכן הוא למד משפטים, התקבל ללשכת עורכי הדין ב-1861 והחל לעסוק בכך בסיילם, אילינוי, ואף מונה לפקיד בבית המשפט במחוז מריון.

במהלך מלחמת האזרחים שירת מרטין בצבא האיחוד ומונה לקולונל של רגימנט הרגלים המתנדבים של אילינוי ה-111 ב-18 בספטמבר 1862. הוא קיבל דרגת כבוד של בריגדיר גנרל ב-26 בפברואר 1865 ולאחר מכן שוחרר בכבוד ב-7 ביוני. לאחר המלחמה שימש מרטין כשופט של בית המשפט המחוזי של מריון. הוא מונה לסוכן פנסיה של ארצות הברית על ידי הנשיא גרנט ב-13 באפריל 1869.

מרטין נבחר כרפובליקני לקונגרס ה-43, וכיהן מ-4 במרץ 1873 עד 3 במרץ 1875, כשהביס את סילאס ל. ברייאן, אביו של ויליאם ג'נינגס ברייאן, בהצבעה של 12,266 מול 12,016. הוא נכשל בניסיונו להיבחר מחדש ולאחר מכן הפך לנציב הכלא הדרומי של אילינוי במנרד ב-1879.

מרטין מת בסיילם, אילינוי ב-20 בנובמבר 1907, ונקבר בבית הקברות איסט לאן.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:אנשי הכוחות המזוינים של ארצות הברית במלחמת ארצות הברית–מקסיקו
קטגוריה:גנרלים במלחמת האזרחים האמריקנית
קטגוריה:עורכי דין אמריקאים במאה ה-19
קטגוריה:חברי בית הנבחרים של ארצות הברית מאילינוי
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:אמריקאים שנולדו ב-1826
קטגוריה:אמריקאים שנפטרו ב-1907
פרנק דונובן

**פרנסיס "פרנק" ל. דונובן** (באנגלית: **Francis L. Donovan**) הוא קצין בדרגת גנרל בחיל הנחתים של ארצות הברית המשרת כמפקד פיקוד דרום של ארצות הברית.
## ביוגרפיה
דונובן סיים ב-1988 תואר ראשון בגאוגרפיה מאוניברסיטת טואוסון, הוא בעל תואר שני באסטרטגיה ממכללת המלחמה של צבא ארצות הברית ותואר שני בלימודים צבאיים ממכללת הפיקוד ומטה של הנחתים.

שירת במפקד כוח אבטחה ולוחמה בטרור של הנחתים בכרתים, מפקד מחלקת סיור, מפקד פלוגת הכשרות וסגן מפקד Det One (פלגת המבצעים המיוחדים). בשנים 2006-2008 פיקד על הגדוד השני ברגימנט הראשון של דיוויזיית הנחתים הראשונה. בשנים 2009–2011 הוצב באגף המבצעים של פיקוד המבצעים המיוחדים. ב-2011 מונה למפקד יחידת המשלוח ה-24 של הנחתים. שירת בבמטות המשולבים כראש תא תיאום איומים בין-אזוריים. ב-2016 מונה למפקד חטיבת המשלוח החמישית של הנחתים, ושימש מפקד כוח המשימה 51 של הצי החמישי בבחריין, האחראי על המבצעים האמפיביים בזירת המזרח התיכון. בשנים 2018–2020 שימש עוזר למפקד פיקוד המבצעים המיוחדים המשולבים. באוגוסט 2020 מונה למפקד דיוויזיית הנחתים השנייה ובדצמבר 2022 מונה לסגן מפקד פיקוד המבצעים המיוחדים. 

בפברואר 2026 מונה למפקד פיקוד דרום של ארצות הברית בדרגת גנרל.

במהלך שירותו עוטר בכוכב הכסף על גבורתו בלחימה וכן בעיטור מסדר ההצטיינות הלאומי של צרפת על תרומתו לשיתוף הפעולה הצבאי בין ארצות הברית וצרפת.

דונובן נשוי לקים ואב לשניים.

## קישורים חיצוניים

* ביוגרפיה באתר פיקוד המבצעים המיוחדים

קטגוריה:מפקדי פיקוד דרום של ארצות הברית
קטגוריה:גנרלים בחיל הנחתים של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הכסף
קטגוריה:מפקדי דיוויזיית הנחתים השנייה
קטגוריה:בוגרי מכללת המלחמה של צבא ארצות הברית
קטגוריה:בוגרי אוניברסיטת טואוסון
קטגוריה:אמריקאים שנולדו במאה ה-20
הרי זסלר

[200px|ממוזער|שמאל|עמוד הכניסה ל[פארק הכט, על חוף ימה של חיפה]]
**הרי זסלר** (9 ביוני 1929, סופיה – 28 במרץ 2024, חיפה) היה מהאישים הבולטים בחיי הציבור והתרבות בחיפה. ציוני-רוויזיוניסט, מנכ"ל ממגורות דגון, יקיר העיר חיפה, יושב ראש איחוד עולי בולגריה וסגן נשיא ארגון בני ברית העולמי. בראשותו כיושב-ראש קרן ראובן הכט הוקמו שורה של מפעלי תרבות מרכזיים ונתמכו מוסדות מחקר ציוניים. בעל עיטור מסדר סְטַארָה פְּלַנִינַה, העיטור הגבוה ביותר שמעניקה ממשלת בולגריה, על תרומתו הייחודית לחיזוק קשרי ישראל-בולגריה.

## קורות חיים
זסלר נולד בסופיה, בולגריה, לז'ק (יעקב) ורבקה זסלר במשפחה אמידה, שבה ספג ערכי תרבות והשכלה לצד מסורת יהודית. בזמן מלחמת העולם השנייה נאלצה משפחתו לעבור לגטו יוצ'בונאר ובמאי 1943 הוגלתה לעיירה מונטנה, שם נחשף לציונות הרוויזיוניסטית והצטרף לתנועת בית"ר. לאחר המלחמה, תחת השלטון הקומוניסטי, נמנע ממנו ללמוד רפואה בשל הרקע המשפחתי, והוא עבד בבנק הלאומי של בולגריה. בשנת 1949 עלה לישראל לבדו באונייה "בולגריה", והוריו הצטרפו אליו כעבור שנתיים. בארץ התגייס לצה"ל ושירת כחובש קרבי בחטיבת גבעתי, והמשיך לשירות מילואים במלחמות ישראל. בשנת 1954 נישא לאריקה לבית לונה, ילידת בולגריה, שהכיר עוד בילדותו. השניים התגוררו בכרמליה שבחיפה והביאו לעולם שני ילדים, דרור ורונית. הרי זסלר נפטר במרץ 2024 בגיל 94. הוא נקבר בחלקת לוחמי האצ"ל והלח"י בבית העלמין שדה יהושע בחיפה.

## פעילות מקצועית וציבורית
בשנת 1958 החל זסלר לעבוד בחברת דגון והתקדם לתפקידים בכירים בחברה, בהם סמנכ"ל כספים ומנכ"ל משותף. זסלר היה מקורבו של ד"ר ראובן הכט, מנהל החברה, ושימש כאיש סודו ויורשו הרוחני. לאחר פרישתו של הכט, כיהן זסלר כיו"ר קרן הכט, ופעל להגשמת חזונו לתרום לחברה הישראלית ולחיפה. כראש קרן הכט זסלר הוביל פרויקטים ציבוריים רבים: הוא תרם את הכספים להקמת אודיטוריום הכט באוניברסיטת חיפה שבו הותקן עוגב ענק ייחודי המורכב מחלקי עוגבים מהכנסייה הפרנציסקנית בירושלים, להקמתו של פארק הכט בנייתו של המשכן לאומנויות, מימון פעילות הקתדרה לחקר הציונות, ולפעילותו של מוסד הרצל לחקר הציונות. לאחר פטירתו של זסלר, שונה שמה של הקתדרה לקתדרה לציונות ע"ש הרי זסלר, מיסודו של ד"ר ראובן הכט. זסלר שימש כיו"ר התאחדות יהודי בולגריה בצפון הארץ, חבר בעמותת הידידים של המרכז רפואי כרמל, חבר בוועד המנהל של בית החולים רמב"ם, חבר כבוד במועדון רוטרי חיפה וכסגן נשיא ארגון בני ברית העולמי.

## הוקרה
על פועלו זכה זסלר בשורת עיטורים ואותות הוקרה, בהם:
* אות יקיר העיר חיפה (2000)
* עמית כבוד של אוניברסיטת חיפה (2003)
* דוקטור לשם כבוד מאוניברסיטת סופיה
* דוקטור לשם כבוד מאוניברסיטת חיפה (2009)
* אות פאול האריס ממועדון רוטרי (2019)
* עיטור 'מסדר סטרה פלנינה' מנשיא בולגריה (2022)

## ראו גם
* ראובן הכט
* ממגורות דגון
* מוזיאון הכט

## לקריאה נוספת
* בילי מילר, **הארי שבחבורה : סיפורו של הרי זסלר**, ישראל: פסקול חיי, 2018
* צדוק אשל **ה"בולגרים" בעיר הכרמל: סיפורה של קהילת יוצאי בולגריה בחיפה**, זמורה-ביתן, 1998

## הערות שוליים

קטגוריה:מנכ"לים ישראלים
קטגוריה:נדבנים ישראלים
קטגוריה:ראובן הכט
קטגוריה:יקירי חיפה
קטגוריה:ניצולי השואה: בולגריה
קטגוריה:ילדים בשואה: בולגריה
קטגוריה:ישראלים ילידי בולגריה
קטגוריה:עולים לאחר קום המדינה: 1948–1950
קטגוריה:בוגרי בית"ר
קטגוריה:חברי בני ברית
קטגוריה:לוחמי חטיבת גבעתי
קטגוריה:מקבלי עיטורים בולגריים
קטגוריה:מקבלי תואר דוקטור לשם כבוד מאוניברסיטת חיפה
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1929
קטגוריה:ישראלים שנפטרו ב-2024
ויליאם קולמן אנדרסון

**ויליאם קולמן אנדרסון** (באנגלית: **William Coleman Anderson**; 10 ביולי 1853 – 8 בספטמבר 1902) היה פוליטיקאי אמריקאי וחבר בית הנבחרים של ארצות הברית מהמחוז הראשון של טנסי.

## ביוגרפיה
אנדרסון נולד ב-10 ביולי 1853 בטוסקולום, ליד גרינוויל, טנסי. הוא למד בבית ספר כפרי, ולאחר מכן סיים את לימודיו במכללת טוסקולום ב-1876.

אנדרסון עבר לניופורט, טנסי, בשנת 1876, ובזמן שלמד משפטים, היה עוזר פקיד של מחוז קוק מ-1877 עד 1878. הוא התקבל ללשכת עורכי הדין ב-1878, והחל לעסוק בכך בניופורט. הוא כיהן כחבר בבית הנבחרים של המדינה בין השנים 1881–1883. הוא היה בוחן ראשי במשרד הקרקעות הכללי בוושינגטון די. סי. בין השנים 1889 ל-1892; הוא מונה לראש חטיבת התחרויות ב-1 בפברואר 1892, אך התפטר ב-7 באוגוסט 1892. הוא מונה לראש משרד הקרקעות הכללי, וכיהן מ-23 בנובמבר 1892 עד 11 באפריל 1893. חזר לניופורט, מחוז קוק, ב-1893 וחידש את עבודתו בעריכת דין. 

אנדרסון, נבחר כרפובליקני לבית הנבחרים של ארצות הברית מטנסי ב-1894, וכיהן מ-4 במרץ 1895 עד 3 במרץ 1897. 

אנדרסון היה המייסד והעורך של Plain Talk, עיתון שבועי שהתפרסם בניופורט. הוא גם היה חבר מועצת העיר במותו.

אנדרסון מת ב-8 בספטמבר 1902 ממחלת הטיפוס בניופורט, טנסי, ונקבר בבית הקברות יוניון, ניופורט, טנסי. 

## קישורים חיצוניים
* 
* 

## הערות שוליים

קטגוריה:אמריקאים ילידי טנסי
קטגוריה:עורכי דין אמריקאים במאה ה-19
קטגוריה:חברי בית הנבחרים של ארצות הברית מטנסי
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:אמריקאים שנולדו ב-1853
קטגוריה:אמריקאים שנפטרו ב-1902
מנואל סנטנה

**מנואל סנטנה** (בספרדית: **Manuel Santana Martínez**;  10 במאי 1938 – 11 בדצמבר 2021) היה טניסאי ספרדי. הוא זכה במקום ראשון בתחרויות הגברים באליפות וימבלדון, באליפות ארצות הברית הפתוחה בטניס ובאליפות צרפת הפתוחה בטניס ובסך הכול זכה ב-5 ניצחונות בתחרויות גראנד סלאם. במשחקים אולימפיים בשנת 1968 הוא זכה ב-2 מדליות זהב.

## ביוגרפיה
מנואל סנטנה נולד במדריד בשנת 1938. אביו נפטר כאשר הוא היה בן 16. הוא התחיל כנער מגיש כדורים במועדון הטניס של מדריד ובהמשך החל לשחק. הוא התחיל להשתתף בתחרויות גדולות בשנת 1958.

באליפות אוסטרליה הפתוחה סנטנה השתתף באופן קבוע אך לא זכה להצלחות.

באליפות צרפת הפתוחה סנטנה ניצח בתחרות הגברים בשנים 1961 ו-1964. בשנת 1963 הוא זכה בתחרות זוגות גברים (שיחק עם רוי אמרסון).

באליפות וימבלדון 1966 סנטנה ניצח בגמר תחרות הגברים.

באליפות ארצות הברית הפתוחה סנטנה ניצח בתחרות הגברים בשנת 1965.

סנטנה היה חבר נבחרת גביע דייוויס של ספרד והגיע עם הנבחרת לגמר התחרות 3 פעמים (1965, 1967 ו-1970).

בשנת 1968 לאחר הפסקה ארוכה טניס נכלל בתוכנית של משחקים אולימפיים כ"תחרות הצגה". סנטנה ניצח בתחרות הגברים ובתחרות זוגות גברים. 

מנואל סנטנה פרש מתחרויות ופתח מועדון טניס במדריד ובעיירת נופש מרבייה. עד לשנת 2019 הוא היה מארגן של אליפות מדריד הפתוחה.

מנואל סנטנה נפטר בשנת 2021 בביתו במרבייה.                 

## הישגים

## קישורים חיצוניים

* 

קטגוריה:טניסאים ספרדים
קטגוריה:טניסאים זוכי אליפות וימבלדון
קטגוריה:טניסאים זוכי אליפות צרפת הפתוחה
קטגוריה:טניסאים זוכי אליפות ארצות הברית הפתוחה בטניס
קטגוריה:ספרדים שנולדו ב-1938
קטגוריה:נפטרים ב-2021
אלדד שידלובסקי

**אלדד שידלובסקי** (נולד ב-14 בספטמבר 1951) הוא כלכלן ישראלי, לשעבר הכלכלן הראשי וראש אגף כלכלה ומחקר במשרד האוצר.

## ביוגרפיה
נולד בתל אביב. קיבל תואר ראשון מאוניברסיטת תל אביב בשנת 1976, תואר שני בשנת 1979 ותואר דוקטור מאוניברסיטת ניו יורק בשנת 1982, כולם בתחום הכלכלה.

בשנים 1988-1986 עבד במחלקת מטבע חוץ בבנק ישראל. בשנים 1988- 2002 היה שידלובסקי בתפקידי ניהול בבנק הפועלים ובבנק אמריקאי-ישראלי, שם עסק בניהול נכסים והתחייבויות, בתכנון ופיתוח עסקי ובהכשרה מקצועית. בשנים 2002–2007 חזר לשירות המדינה ועסק במדיניות מקרו כלכלית כמנהל תחום בכיר מקרו במשרד האוצר. כיהן כראש אגף כלכלה ומחקר (הכלכלן הראשי) במשרד האוצר בשנים 2007–2013, וסגן בכיר לכלכלה באגף הכלכלן הראשי בשנים 2013–2018.

### באקדמיה
שידלובסקי הרצה באוניברסיטת תל אביב, אוניברסיטת חיפה, אוניברסיטת בן-גוריון, אוניברסיטת רייכמן ואוניברסיטת בר-אילן. נושאי התמחותו הם מאקרו כלכלה, כלכלת ישראל, ניהול סיכונים, מימון ובנקאות, ועסקים ותרבות. החל משנת 2018 הוא מרצה בחוג לכלכלה במכללת אשקלון. מונה בנובמבר 2024 כראש  החוג  בפועל לכלכלה ושוק ההון במכללת אשקלון.

### פילוסופיה
ב-2010 נחשף לראשונה להגותו של הפילוסוף עמנואל לוינס, ובשנים 2015-2024 למד את הגותו בחברותא עם הרב דניאל אפשטיין. ב-2024 פרסם את הספר "שיחות על לוינס עם הרב דניאל אפשטיין ומסות נוספות", המנגיש את הגותו של לוינס לקהל הרחב.

על ספרו של שידלובסקי אמר פרופ' משה הלברטל: "הספר הוא מתנה גדולה. יש מעט ספרים שאני יכול להגיד עליהם שאחרי שאני קורא אותם אני נעשה אדם קצת יותר טוב. וזה הישג גדול. ממש. יש פה בהירות, יש פה רגישות בהתקדמות שלו, בעומק שלו, בסבלנות שלו וגם בעובדה שהוא כתיבה מלאת אהבה וקשב. הוא האקספוזיציה המוצלחת ביותר של לוינס שאני קראתי עד עתה".

בשנים האחרונות כותב שידלובסקי מאמרים בתחומי הגות שונים, ובכלל זה מאמרי דעה בזמן ישראל, וכן עוסק בהוראת פילוסופיה בהתנדבות לילדים, מתוך מטרה להנגיש את הרגישות האתית והפנים האנושיות עליהם כותב לוינס לילדים צעירים.

שידלובסקי נשוי והוא אב לשלוש בנות.

## פרסומיו
;ספר: "שיחות על לוינס עם הרב דניאל אפשטיין ומסות נוספות", 2023, הוצאת ראובן מס.

### מאמרים שפיטים
* שידלובסקי אלדד ושראל מיכאל (2007): "העלויות האמיתיות של השימוש בכלי רכב והמדיניות הרצויה", הרבעון הישראלי למיסים, גיליון 127.
* שידלובסקי אלדד ושראל מיכאל (2006): "ניהול החוב הציבורי", הרבעון הישראלי למיסים, גיליון 125.
* שידלובסקי אלדד (2017): "נרטיבים של רוע בהשפעת הגותו של לוינס", גיליון 7 לקסי קיי.
* שידלובסקי אלדד (2016): "אמת נרטיבית מול אמת היסטורית", גיליון 6 לקסי קיי.
* שידלובסקי אלדד (2018) "עוני נרטיבי ועוני כלכלי", גיליון 9 לקסי קיי
* נספח כלכלי לספרה של עמיה ליבליך "קולות עוני חדש בישראל" (2017), שזכה בפרס בהט.
* בן אשר סמדר, שורק ישראל, שידלובסקי אלדד, בוקק-כהן יערית. " מדדים (סטנדרטים) הם תנאי לשוויון, האחדה (סטנדרטיזציה) היא אויבת שלו – המקרה של אלמנות צה"ל הבדואיות", ביטחון סוציאלי,2021

* Ben-Asher, Smadar, Sorek, Israel, & Shidlovsky, Eldad, (2023). Standardization of national bereavement rights compromises minorities’ civic equality. Democracy and Security, 19(2), 183-198.

## קישורים חיצוניים

* הבלוג של אלדד שידלובסקי
* 
* 

## הערות שוליים

קטגוריה:כלכלנים ישראלים
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת ניו יורק
קטגוריה:עובדי בנק ישראל
קטגוריה:עובדי משרד האוצר
קטגוריה:תל אביב-יפו: אישים
קטגוריה:ישראלים שנולדו ב-1951
סל אופניים

ממוזער| אופני פאשלי עם סל נצרים קדמי.
שמאל|ממוזער| אישה על אופני עיר עם סל קדמי של יורובוקס אדום
ממוזער| סל אופניים מחומר סיתטטי, עם ידית נשיאה וכיס עם רוכסן. מימין בתמונה דגם פשוט יותר בחוט מתכת מצופה.
**סל אופניים** הוא סל המותקן על אופניים לצורך נשיאת מטען, בדרך כלל מטען קל כגון קניות יומיות קטנות. הסל מותקן לרוב על הכידון ועשוי מחומרי אריגת סלים מסורתיים כגון נצרים וכן פלסטיק או מתכת. יורובוקס או ארגזים משמשים גם כסל אופניים.

## סלים קדמיים
שמאל|ממוזער|200x200 פיקסלים| אופניים עם סלסלות מתכת קדמיות ואחוריות.
סל קדמי יותקן בדרך כלל על הכידון. משקל רב ישפיע על מידת הקלות של סיבוב הכידון, ועלול להקשות על השליטה. סלסלות מסוימות מחוברות באמצעות פלטות הנמשכות מהסל אל בורג רכזת הגלגל הקדמי או ללשוניות במזלג הקדמי של האופניים, כאשר גם כאן עומס רב יפגע ביכולות התמרון. משקל גבוה יגביה את מרכז הכובד של הרוכב ויערער את שיווי משקלו.

נתן להתקין סלסלות קדמיות באמצעות מנשא המחובר למסגרת. זה ישפיע פחות על הסיבוב, אבל עדיין יכול לתת אינרציה גדולה ומרכז כובד גבוה וראות לקויה במקרה של מטען מוארך.

## סלים אחוריים
סוגים אחרים של סלים עשויים להיות מורכבים על סבל מעל הגלגל האחורי של האופניים. סלים אלו בדרך כלל צרים ועמוקים יותר מסל הכידון הממוצע. סלים אחוריים מתפקדים כעגלת צד קשיחה, נושאת את המטען נמוך יותר על האופניים, מה ששומר על מרכז הכובד נמוך ובכך משפר את הטיפול והשליטה. מיקום זה גם אינו מפריע לשדה הראייה של הרוכב.

## בתרבות
אליוט לוקח את אי.טי. בתוך סל אופניים באי.טי. - חבר מכוכב אחר באחת מסצנות השיא של הסרט.

## ראו גם
* רכיבה על אופניים

## קישורים חיצוניים

## הערות שוליים

קטגוריה:חלקי אופניים
קטגוריה:כלי קיבול
אמסטרדם (שיר)

"**אמסטרדם**" הוא שיר שכתבה חנה גולדברג, הלחין עובד אפרת ויצא לאור בשנת 1990 באלבום "ציירי לך שפם", אלבומה השני של להקת "נוער שוליים".

## רקע
השיר עוסק בקסמן הזר של יבשות, ארצות וערים רחוקות שאליהן נוסעת הדמות בשיר, בתקווה למצוא שקט ומרגוע, אך נדמה כי אותם האוצרות שהיא מחפשת נמצאים בעצם בביתה, מולדתה. גולדברג סיפרה שאת ההשראה לשיר קיבלה מחוויות וסיפורים של חברים אשר נסעו "לחפש את עצמם" ביעדים אקזוטיים כגון אמסטרדם והודו וחזרו משם מוארים ועטויים סממנים חיצוניים המשוייכים לתרבות המקומית. עם זאת נראה בעיניה כי הם כלל לא עברו שינוי פנימי בעקבות המסע, והיא כתבה את השיר כביקורת על פנטזיית טיולי ההארה והמגע עם הניחוחות הזרים של היעדים המרוחקים מחוץ לארץ.

גולדברג סיפרה כי השיר חיכה במגירה שלה כמה שנים עד שנפגשה עם להקת "נוער שוליים" ושמעה את קולו של הסולן שלה, מיקי (מיקיאגי) הירשמן. היא התרשמה מקולו והחליטה כי יש לו האיכות הדרושה כדי להפוך את השיר ללהיט. ואכן לאחר צאת השיר הוא זכה לתהודה רבה והיה לחלק מן ההצלחה המטאורית של הלהקה באותה התקופה, תוך שהפך לאחד השירים המפורסמים ביותר שלה.

השיר הוצג כמועמד למצעדי הפזמונים השבועיים של רשת ג' ב־13 בפברואר 1990, זכה להצלחה גדולה וצעד 17 שבועות, עד 3 ביולי אותה שנה. שבוע אחד מהם עמד בראש המצעד (13 במרץ), ובמצעד השנתי תש"ן (1990) של התחנה דורג במקום העשירי. נוער שוליים זכתה בתואר "להקת השנה" במצעד זה.

### ביצועים נוספים וגרסאות כיסוי
* להקת "הזבובים" (1998)
* שרי (2006)
* להקת "הגברת הראשונה" (2010)
* אביב גפן, דודי לוי ומיקיאגי (2018)
* טלי מן (2019)
* חבורת "זהו זה!" (2020)
* מיכאל בן דוד, דודי לוי וארן אמיר (2023)
* מאור כהן, די ג'יי מש, וגל דה פז (2023)

## קישורים חיצוניים
* '''אמסטרדם''', באתר הספרייה הלאומית
* **[https://pizmonet.co.il/wiki/אמסטרדם_(נוער_שוליים) אמסטרדם]**, באתר פזמונט
* 
* אקורדים לשיר '''אמסטרדם''', באתר Tab4u
* **[https://sites.google.com/site/hanagold/songs/amsterdam אמסטרדם]**, באתר הרשמי של חנה גולדברג
* 
* 20px תרגום השיר '''אמסטרדם''' לאנגלית והאזנה לו, באתר Musixmatch
* 20px אמסטרדם, באתר המוזיקה Spotify
* 

## הערות שוליים

קטגוריה:שירי נוער שוליים
קטגוריה:שירים בעברית
קטגוריה:שירים שנכתבו על ידי חנה גולדברג
קטגוריה:שירים על אמסטרדם
קטגוריה:שירים על הולנד
קטגוריה:שירי גל חדש
תומאס פאוור

**תומאס צ'ארלס פאוור** (באנגלית: **Thomas Charles Power**; 22 במאי 1839 – 16 בפברואר 1923) היה חבר הסנאט של ארצות הברית רפובליקני ממונטנה ואיש עסקים אמריקאי.

## ביוגרפיה
פאוור נולד ליד דובוק, איווה, ב-22 במאי 1839, למד בבית ספר ציבורי וסיים את לימודיו בהנדסה במכללת סינסינאווה. לאחר מכן עבד כמודד הטריטוריית דקוטה עד 1860, אז נכנס לעבודה בחברת הנדסה. שם, הוא השתתף בסקרי קרקע ממשלתיים שכיסו חלק גדול מאיווה ומה שהיה אז טריטוריית דקוטה. בין 1861 ל-1867, הוא עסק בעיקר במסחר לאורך נהר המיסיסיפי, ובסופו של דבר הפך לנשיא קו ספינות קיטור. פאוור הגיע לטריטוריית מונטנה לראשונה בשנת 1864, והיה שותף במפעליו עם אחיו, ג'. וו. פאוור. לאחר התיישבות בהלנה ב-1876 הקים פאוור את TC Power and Bro, שהייתה חברת סחר שפעלה בצפון מערב ארצות הברית ומערב קנדה.
ימין|ממוזער| תמונה משנת 1891 של בניין פאוור משנת 1889 בהלנה
ב-1889, פאוור התמודד ללא הצלחה על תפקיד מושל מונטנה, וזכה במועמדות המפלגה הרפובליקנית בהצבעה הראשונה, אך הפסיד בבחירות הכלליות למועמד הדמוקרטי ג'וזף טול, הדמוקרט היחיד שנבחר באותה שנה בבחירות במדינה. לאחר מכן פרץ סכסוך בין המושל ובין בית המחוקקים של המדינה לגבי מינוי שני החברים הראשונים של הסנאט של ארצות הברית מטעם המדינה, אך ב-2 בינואר 1890 בחר בית המחוקקים שבשליטת הרפובליקנים את פאוור למושב השני, שבו החזיק עד 3 במרץ 1895.

פאוור מת בביתו בהלנה, מונטנה ב-16 בפברואר 1923, ונקבר בבית הקברות תחיית המתים. העיירה פאוור במונטנה נקראת על שמו.

## קישורים חיצוניים
* 
* 

## הערות שוליים

קטגוריה:אמריקאים ילידי איווה
קטגוריה:חברי הסנאט של ארצות הברית ממונטנה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1839
קטגוריה:אמריקאים שנפטרו ב-1923
אריזת מעגלים בתוך מעגל

**אריזת מעגלים בתוך מעגל** היא בעיית אריזה דו־ממדית שמטרתה לארוז את מעגלי היחידה במעגל עם הרדיוס הקטן ביותר האפשרי.

## טבלת פתרונות, <math>1\leq n \leq20</math>
אם קיים יותר מפתרון אופטימלי אחד, כולם מוצגים.

## מקרים מיוחדים
רק 26 אריזות אופטימליות נחשבות כקשיחות (ללא עיגולים שיכולים "לשקשק"). 

המספרים **המודגשים** הם ראשוניים:

* הוכח עבור *n* = 1, **2**, **3**, 4, **5**, 6, **7**, 10, **11**, 12, **13**, 14, **19**
* משוער עבור *n* = 15, 16, **17**, 18, 22, **23**, 27, 30, **31**, 33, **37**, **61**, 91
## לקריאה נוספת

## קישורים חיצוניים

* 

*   מ- arXiv
* "האריזות הידועות ביותר של עיגולים שווים במעגל (עד N = 2600)"
* "מחשבון מקוון ל"כמה עיגולים אפשר להשיג על מנת למזער את השטח?"
## הערות שוליים

קטגוריה:מעגל
ג'ף קראנק

**ג'פרי ג'ורג' קראנק** (באנגלית: **Jeffrey George Crank**; נולד ב-28 בינואר 1967) הוא פוליטיקאי ושדרן רדיו אמריקאי המכהן כחבר בית הנבחרים של ארצות הברית מטעם מחוז הקונגרס החמישי של מדינת קולורדו, מאז ינואר 2025.

## ביוגרפיה
קראנק נולד בפואבלו שבקולורדו בשנת 1967, והשלים לימודי תואר ראשון במדע המדינה באוניברסיטת המדינה של קולורדו. בראשית דרכו הנחה תוכנית רדיו בתחנה "KVOR-AM". בין השנים 1991–1998 שימש כעוזר פרלמנטרי של חבר הקונגרס ג'ואל הפלי , תחילה כעוזר לענייני חקיקה ובהמשך כמנהל אדמיניסטרטיבי החל מאפריל 1995. לאחר שעבד אצל הפלי, הפך לסגן נשיא לשכת המסחר של קולורדו ספרינגס במאי 1998, ובאוקטובר 2001 קודם לסגן נשיא בכיר. הוא עזב את הלשכה בפברואר 2006.

קראנק נבחר לשמש כיושב ראש הוועדה הרפובליקנית במחוז הקונגרס החמישי של קולורדו בשנים 2001 ו-2003. בשנת 2003 מונה בידי מושל קולורדו ביל אוונס  לכהונה בת שנתיים במועצת החירום של קולורדו, ושירת גם במועצת האזרחים של מחוז אל פאסו ב-2004. באותה שנה שימש כיו"ר מטה הבחירות הנשיאותי של ג'ורג' ווקר בוש במחוז אל פאסו, ונבחר כחבר נוסף בוועדה הרפובליקנית המדינתית של קולורדו.

בשנים 2009–2013 שימש כמנהל הסניף המדינתי של הארגון "אמריקנים למען שגשוג" בקולורדו. הוא פרש מתפקידו באוגוסט 2013 כדי להקים חברת ייעוץ פוליטי בשם "Aegis Strategic". בבחירות 2006 התמודד קראנק לבית הנבחרים של ארצות הברית במטרה להחליף את חבר הקונגרס הפורש ג'ואל הפלי. הוא זכה לתמיכתם של פוליטיקאים בכירים בהם הפלי עצמו, אך בבחירות המקדימות הפסיד בהפרש קטן לחבר הסנאט של קולורדו דאג למבורן.

ב-9 בינואר 2024 הודיע קראנק כי הוא מתמודד שוב לבית הנבחרים האמריקאי במחוז הקונגרס החמישי של קולורדו, במקומו של חבר הקונגרס הפורש דאג למבורן. הוא ניצח בבחירות המקדימות את יו"ר המפלגה הרפובליקנית של קולורדו דייב ויליאמס עם 65% מהקולות. ביום הבחירות הכלליות גבר על ריבר גאסן, מועמד המפלגה הדמוקרטית, וגרף 54.8% מקולות הבוחרים.

## קישורים חיצוניים

* 
* 

## הערות שוליים

קטגוריה:אמריקאים ילידי קולורדו
קטגוריה:בוגרי אוניברסיטת המדינה של קולורדו
קטגוריה:שדרני רדיו וטלוויזיה אמריקאים
קטגוריה:חברי בית הנבחרים של ארצות הברית מקולורדו
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1967
זהות ארבעת הריבועים של אוילר

במתמטיקה, **זהות ארבעת הריבועים של אוילר** קובעת שמכפלה של שני מספרים, שכל אחד מהם הוא סכום של ארבעה ריבועים, היא סכום של ארבעה ריבועים.

## זהות אלגברית
עבור כל זוג של מספרים המקיימים את התנאי עם פעולה קומוטטיבית, מתקיים:

\begin{align}
& \left(a_1^2+a_2^2+a_3^2+a_4^2\right) \left(b_1^2+b_2^2+b_3^2+b_4^2\right) \\[3mu]
&\qquad = \left(a_1 b_1 - a_2 b_2 - a_3 b_3 - a_4 b_4\right)^2
+ \left(a_1 b_2 + a_2 b_1 + a_3 b_4 - a_4 b_3\right)^2 \\[3mu]

&\qquad\qquad+ \left(a_1 b_3 - a_2 b_4 + a_3 b_1 + a_4 b_2\right)^2
+ \left(a_1 b_4 + a_2 b_3 - a_3 b_2 + a_4 b_1\right)^2.
\end{align}

לאונרד אוילר כתב זהות זו במכתב מ-4 במאי 1748 לכריסטיאן גולדבך (אמנם הוא השתמש בדרך אחרת להציג את הזהות). ניתן לאמת זאת באמצעות אלגברה בסיסית.

הזהות שימשה את ז'וזף-לואי לגראנז' כדי להוכיח את משפט ארבעת הריבועים שלו. ליתר דיוק, מהזהות נוובע שדי להוכיח את המשפט עבור מספרים ראשוניים.

משפט הורוויץ קובע זהות מהצורה,

\left(a_1^2+a_2^2+a_3^2+\dots+a_n^2\right)\left(b_1^2+b_2^2+b_3^2+\dots+b_n^2\right) = c_1^2+c_2^2+c_3^2+ \dots + c_n^2

כאשר ה-c_i הם פונקציות ביליניאריות של a_i ו-b_i, והזהות אפשרית רק עבור 8,*n* = 1, 2, 4 .

## קשר לחוג הקווטרניונים

## זהות פייסטר
פייסטר מצא זהות ריבועית אחרתː

אם c_i הן פונקציות רציונליות של קבוצה אחת עם משתנים כלשהם, כך שלכל c_i יש מכנה כלשהו, אזי הזהות אפשרית לכל מספר המקיים n = 2^m (ורק למספרים אלו).

כלומר, זהות נוספת של ארבעת הריבועים היא כדלקמן: \begin{align}
&\left(a_1^2+a_2^2+a_3^2+a_4^2\right)\left(b_1^2+b_2^2+b_3^2+b_4^2\right) \\[5mu]

&\quad= \left(a_1 b_4 + a_2 b_3 + a_3 b_2 + a_4 b_1\right)^2 + \left(a_1 b_3 - a_2 b_4 + a_3 b_1 - a_4 b_2\right)^2 \\

&\quad\qquad+ \left(a_1 b_2 + a_2 b_1 + \frac{a_3 u_1}{b_1^2+b_2^2} - \frac{a_4 u_2}{b_1^2+b_2^2}\right)^2

+ \left(a_1 b_1 - a_2 b_2 - \frac{a_4 u_1}{b_1^2+b_2^2} - \frac{a_3 u_2}{b_1^2+b_2^2}\right)^2
\end{align}

כאשר u_1 ו-u_2 ניתנים על ידי \begin{align}
u_1 &= b_1^2 b_4 - 2 b_1 b_2 b_3 - b_2^2 b_4 \\
u_2 &= b_1^2 b_3 + 2 b_1 b_2 b_4 - b_2^2 b_3
\end{align}

בנוסף, מתקיים:

u_1^2+u_2^2 = \left(b_1^2+b_2^2\right)^2\left(b_3^2+b_4^2\right)

## ראו גם
* משפט הורוויץ (אלגברה)
* זהות בראהמגופטה-פיבונאצ'י [אנ']
* זהות שמונה ריבעים של דגן [אנ']
* משפט פייסטר
* זהות פייסטר[אנ']
* משפט ארבעת הריבועים של לגראנז'
* חוג הקווטרניונים

## קישורים חיצוניים
* אוסף של זהויות אלגבריות 
* Lettre CXV - מכתב מאוילר לגולדבך בארכיון אוילר
* 

## הערות שוליים

קטגוריה:לאונרד אוילר
קטגוריה:משפטים באלגברה
קטגוריה:אלגברה לא אסוציאטיבית
קטגוריה:תבניות ריבועיות
אוקי (סדרת טלוויזיה)

**אוקי** (בפלמית: **Uki**) היא סדרת טלוויזיה מונפשת בלגית לילדים, בבלגיה הסדרה שודרה ב-Ketnet ובישראל בערוץ לולי, הסדרה בת עונה 1 ו-52 פרקים.

## עלילה
אוקי הוא חרק מעופף עם מחוש אחד שבכל פרק חווה הרתפקאות. כל פרק מסודר במבנה קבוע הכולל 5 חלקים אשר מתחילים ברקע: בחלק הראשון אוקי ואחד מחבריו עושים דברים ונהנים מהם (אין לפרק הזה שום רקע), החלק השני הוא בדרך כלל משחק ניחוש הכולל משחק זיכרון או פאזל (הרקע הוא כחול), החלק השלישי הוא בדרך כלל חוויה שהייתה לאוקי (הרקע הוא צהוב), החלק הרביעי הוא משחק שנעשה עם עלים לדוגמה: עלים נושרים לצורה או ציור בתוך עלה (הרקע הוא ירוק) והחלק החמישי והאחרון כולל תיבת נגינה שבטוחה מסתתר אובייקט שהיה בנושא הפרק (הרקע הוא סגול) ובכך הפרק נגמר.

## דמויות
לדמויות בסדרה מלבד לאוקי אין שם אבל זנם ידוע:
* **אוקי**: חרק מעופף בעל מחוש אחד, זנו לא ידוע (אולי דבורה) אבל צבעו צהוב, הוא ישן בחמניה.

חבריו של אוקי הם:
* ארנב כחול
* סנאי אדום
* ברווז לבן
* קיפוד חום
* צב ירוק
* ענן ושמש
* חבורת פרחים ורודים

## קישורים חיצוניים
* 

קטגוריה:ערוץ לולי: סדרות
קטגוריה:סדרות הנפשה בלגיות
קטגוריה:סדרות טלוויזיה לילדים
נוסחת אוילר-רודריגס

במתמטיקה ובמכניקה, **נוסחת אוילר – רודריגס** מתארת סיבוב של וקטור במרחב תלת־ממדי. הוא מבוסס על נוסחת הסיבוב של רודריגס, אך משתמש בפרמטריזציה אחרת.

הסיבוב מתואר על ידי ארבעה **פרמטרי אוילר** שיצר לאונרד אוילר .

נוסחת הסיבוב של רודריגס (על שם אולינדה רודריגס), היא שיטה לחישוב המיקום של נקודה המסתובבת, השיטה משומשת ביישומי תוכנה מסוימים, כגון סימולטורים של טיסה ומשחקי מחשב .

## הַגדָרָה
סיבוב סביב המקור מיוצג על ידי ארבעה מספרים ממשיים, , , ,  כך ש-

: a^2 + b^2 + c^2 + d^2 = 1.

כאשר הסיבוב מוחל, נקודה במיקום \vec{x} מסתובבת למיקומה החדש,

: \vec x' = \begin{pmatrix} a^2+b^2-c^2-d^2 & 2(bc-ad) & 2(bd + ac) \\
 2(bc+ad) & a^2+c^2-b^2-d^2 & 2(cd - ab) \\
 2(bd-ac) & 2(cd+ab) & a^2+d^2-b^2-c^2 \end{pmatrix}\vec x.

### ניסוח וקטורי
ניתן לקרוא לפרמטר  פרמטר *סקלרי* ול- \vec{w}(b,c,d) הפרמטר *הווקטורי* . בסימון הווקטור הסטנדרטי, נוסחת הסיבוב של רודריגס לובשת את הצורה הקומפקטית.

### סִימֶטרִיָה
הפרמטרים  ו-  מתארים את אותו סיבוב. מלבד סימטריה זו, כל קבוצה שונה של ארבעה פרמטרים מתארת סיבוב ייחודי במרחב התלת־ממדי.

### הרכבת סיבובים
ההרכב של שני סיבובים הוא עצמו סיבוב. יהי  ו-  שני סיבובים המורכבים מהפרמטרים של אוילר. הפרמטרים של סיבוב ההרכבה (סיבוב 2 לאחר סיבוב 1) הם כדלקמן:

: \begin{align}
a & = a_1a_2 - b_1b_2 - c_1c_2 - d_1d_2; \\
b & = a_1b_2 + b_1a_2 - c_1d_2 + d_1c_2; \\
c & = a_1c_2 + c_1a_2 - d_1b_2 + b_1d_2; \\
d & = a_1d_2 + d_1a_2 - b_1c_2 + c_1b_2.
\end{align}

זה פשוט, אם כי מייגע, לבדוק ש-  . (זו בעצם זהות ארבעת הריבועים של אוילר .)

## זווית סיבוב וציר הסיבוב
כל סיבוב מרכזי בתלת מימד נקבע באופן ייחודי על ידי ציר הסיבוב שלו (מיוצג על ידי וקטור יחידה \vec{k}(k_x,k_y,k_z) ) וזווית הסיבוב  . הפרמטרים של אוילר עבור סיבוב זה מחושבים באופן הבא:

: \begin{align}
a & = \cos \frac{\varphi}{2}; \\
b & = k_x \sin \frac{\varphi}{2}; \\
c & = k_y \sin \frac{\varphi}{2}; \\
d & = k_z \sin \frac{\varphi}{2}.
\end{align}

שימו לב שאם  גדל בסיבוב מלא של 360 מעלות, הטיעונים של סינוס וקוסינוס גדלים רק ב-180 מעלות. הפרמטרים המתקבלים הם הפוכים מהערכים המקוריים,  ; ולכן הם מייצגים את אותו סיבוב.

בפרט, טרנספורמציה של הזהות (סיבוב אפס,  ) תואמת לערכי פרמטר  . סיבובים של 180 מעלות סביב כל ציר מביאים ל-  .

## ראו גם
* פורמליזם של סיבוב בתלת מימד
* קווטרניונים וסיבוב מרחבי
* ורסור
* ספינורים בתלת מימד
* SO(4)
* קבוצת סיבוב תלת מימד
* דגם Beltrami–Klein (דגם Cayley–Klein)
* מדד Cayley–Klein
* זהות ארבעת הריבועים של אוילר 

## לקריאה נוספת
* 
* 
* 
* 
* 
* 
## הערות שוליים

קטגוריה:לאונרד אוילר
אדיסון מקדוול

**אדיסון פארקר מקדוול** (באנגלית: **Addison Parker McDowell**; נולד ב-21 בינואר 1994) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס השישי של מדינת קרוליינה הצפונית, מאז ינואר 2025.

## ביוגרפיה
מקדוול נולד בינואר 1994 וגדל בלקסינגטון שבקרוליינה הצפונית. בשנת 2016 השלים לימודי תואר ראשון באוניברסיטת קרוליינה הצפונית בשארלוט. הוא עבד בקמטה הבחירות של ריצ'רד הדסון לקונגרס ושירת במתן שירות לתושבים עבור חבר הקונגרס טד באד. לאחר מכן שימש כשדלן מטעם חברת "Blue Cross Blue Shield" בקרוליינה הצפונית.

בבחירות 2024 התמודד מקדוול לבית הנבחרים של ארצות הברית במחוז הקונגרס השישי של קרוליינה הצפונית. הוא ייחס את החלטתו להתמודד למותו הטרגי של אחיו הצעיר, לוק, ממנת יתר של פנטניל בשנת 2016.

בבחירות המקדימות של המפלגה הרפובליקנית הגיע מקדוול למקום הראשון עם 26% מהקולות, אך לא השיג את 30 האחוזים הנדרשים כדי להימנע מסיבוב שני. חבר הקונגרס לשעבר מארק ווקר הגיע למקום השני עם 24%. אף שווקר הצהיר תחילה כי יתמודד בסיבוב השני, הוא בחר להצטרף למסע הבחירות הנשיאותי של דונלד טראמפ ב-2024, מה שהפך את מקדוול למועמד הרפובליקני. הוא ניצח בבחירות בנובמבר.

כהונתו החלה עם השבעת הקונגרס ה-119 של ארצות הברית בראשית ינואר 2025.

## קישורים חיצוניים

* 
* 

## הערות שוליים

קטגוריה:אמריקאים ילידי קרוליינה הצפונית
קטגוריה:בוגרי אוניברסיטת קרוליינה הצפונית
קטגוריה:שדלנים אמריקאים
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1994
קני צ'זני

**קנת' ארנולד צ'זני** (באנגלית: **Kenneth Arnold Chesney**; נולד ב-26 במרץ 1968) הוא זמר קאנטרי אמריקאי. עם מכירות של 30 מיליון אלבומים ברחבי העולם, צ'זני הפך לאחד מאמני הקאנטרי המצליחים ביותר אי פעם. אלבומו הראשון, *In My Wildest Dreams*, יצא בשנת 1994, ובעקבותיו הגיעו עוד 19 אלבומים. משיריו יצאו 27 סינגלים שהגיעו למקומות גבוהים במצעד הבילבורד הוט 100.

## רקע וחיים מוקדמים
צ'זני נולד ב-26 במרץ 1968 בנוקסוויל, טנסי, וגדל בלוטרל. הוא בנם של דייוויד צ'זני, מורה בבית ספר יסודי, וקארן צ'נדלר, מעצבת שיער. יש לו אחות צעירה בשם ג'ניפר צ'נדלר. בשנת 1986 סיים את לימודיו בתיכון גיבס, שם שיחק בייסבול ופוטבול. את הגיטרה הראשונה שלו קיבל כמתנה לחג המולד והחל ללמד את עצמו לנגן.

צ'זני למד פרסום באוניברסיטת מזרח טנסי, שם השתתף בתוכנית הבוגראס המקומית והיה חבר באחוות Lambda Chi Alpha. במהלך לימודיו הקליט אלבום דמו בשם *Good Old Boy At Heart*, שמכר 1,000 עותקים ומימן רכישת גיטרה חדשה.

## קריירה והישגים
ב-1992 חתם צ'זני על חוזה כתיבה ב-Opryland Music Group לאחר הופעה מרשימה במבחן במה. שנה לאחר מכן חתם בחברת Capricorn Records, שם הוציא את אלבומו הראשון *In My Wildest Dreams*. ב-1995 עבר לחברת BNA Records, שם הוציא את האלבום *All I Need to Know* שהניב מספר סינגלים מצליחים, כולל "Fall in Love" שהגיע לטופ 10 במצעד שירי הקאנטרי.

במהלך הקריירה שלו, צ'זני עבר מהשפעות נאו-מסורתיות של מוזיקת קאנטרי לסגנון קליל יותר המשלב פופ וקאנטרי, שנודע כ-Gulf and Western. אלבומו משנת 1999, *Everywhere We Go*, היה הראשון שהגיע למעמד פלטינה. בשנת 2002 יצא אלבומו *No Shoes, No Shirt, No Problems*, שבו שירו המפורסם "The Good Stuff" שהוכרז כ"שיר השנה" של מגזין בילבורד.

## פילנתרופיה
צ'זני הקים את קרן *Love for Love City* לסיוע לנפגעי הוריקן אירמה, ותרם את כל הכנסות אלבומו *Songs for the Saints* לקרן זו. בנוסף, תרם מטוס פרטי לשימוש במאמצי החילוץ לאחר הסופה.

## חיים אישיים
בשנת 2005 נישא לשחקנית רנה זלווגר, אך הנישואים בוטלו כעבור ארבעה חודשים. מאז 2012 הוא בזוגיות עם מרי נולאן. צ'זני עוקב אחר תזונה מוקפדת ואינו אוכל פחמימות אחרי השעה 17:00.

## דיסקוגרפיה
* *In My Wildest Dreams* (1994)
* *All I Need to Know* (1995)
* *Me and You* (1996)
* *I Will Stand* (1997)
* *Everywhere We Go* (1999)
* *No Shoes, No Shirt, No Problems* (2002)
* *All I Want for Christmas Is a Real Good Tan* (2003)
* *When the Sun Goes Down* (2004)
* *Be as You Are (Songs from an Old Blue Chair)* (2005)
* *The Road and the Radio* (2005)
* *Just Who I Am: Poets & Pirates* (2007)
* *Lucky Old Sun* (2008)
* *Hemingway's Whiskey* (2010)
* *Welcome to the Fishbowl* (2012)
* *Life on a Rock* (2013)
* *The Big Revival* (2014)
* *Cosmic Hallelujah* (2016)
* *Songs for the Saints* (2018)
* *Here and Now* (2020)
* *Born* (2024)

## פרסים והוקרה
צ'זני זכה ב-12 פרסי איגוד מוזיקת הקאנטרי, כולל ארבעה פרסים ל"אמן השנה", וכן ב-11 פרסי האקדמיה למוזיקת הקאנטרי, כולל ארבעה פרסי "אמן השנה" רצופים בין השנים 2005–2008. הוא גם היה מועמד לשישה פרסי גראמי.

## ראו גם
* מוזיקאים שיאני מכירות

## קישורים חיצוניים

## הערות שוליים

קטגוריה:אמריקאים ילידי טנסי
קטגוריה:זמרי-יוצרי קאנטרי אמריקאים
קטגוריה:אמריקאים ממוצא אנגלי
קטגוריה:אמריקאים ממוצא אירי
קטגוריה:אמני וורנר רקורדס
קטגוריה:אמני קולומביה רקורדס
קטגוריה:אמריקאים שנולדו ב-1968
יחסי אוקראינה–פרו

**יחסי אוקראינה–פרו** הם יחסי החוץ בין אוקראינה לבין פרו.

## היסטוריה
לפני עצמאות אוקראינה, פרו שמרה על יחסים עם הישויות המדיניות הקודמות לה, האימפריה הרוסית וברית המועצות. פרו הכירה רשמית באוקראינה כמדינה ריבונית ב-26 בדצמבר 1991, ויצרה איתה יחסים ב-7 במאי 1992.

במרץ 2003 ערך שר החוץ הפרואני, אלן וגנר, נסיעת עבודה לאוקראינה; עמיתו, שר החוץ של אוקראינה, וולודימיר ילצ'נקו, ערך ביקור עבודה בפרו באפריל אותה שנה.

בשנת 2000 נפתחה בלימה קונסוליית כבוד של אוקראינה, ואילו השגרירות נפתחה בשנת 2003. בשנת 2005, נפתחה שגרירות פרו באוקראינה, ונסגרה שנה לאחר מכן כשהשגרירות בפולין הוסמכה במקום זאת.

### מלחמת אוקראינה–רוסיה

פרו הייתה אחת מ-100 מדינות שהצביעו בעד החלטה 68/262 של העצרת הכללית של האו"ם, המגנה את הסיפוח הרוסי של קרים. במהלך המלחמה בדונבאס, פרו הייתה המדינה היחידה באמריקה הלטינית שהציעה סיוע הומניטרי לאוקראינה, ועשתה זאת ב-2015.

בשנת 2022, משרד החוץ הפרואני גינה את פלישת רוסיה לאוקראינה. השר לשעבר, אלן וגנר, היה מבקר גלוי של הפלישה, והתנגד במקביל לקרע היחסים עם רוסיה. לאחר שרוסיה הכריזה על סיפוחם של ארבעה מחוזות באוקראינה בספטמבר אותה שנה, הודיעה פרו כי היא לא מכירה במשאל העם ובסיפוח. פרו שוב הצביעה בעד החלטה נוספת של האו"ם.

נכון לשנת 2022, דווח על מספר חיילים פרואנים שהצטרפו ללגיון הבין-לאומי האוקראיני.

בשנת 2023, הקהילה האוקראינית בלימה החלה לארגן נסיעות צדקה שבועיות בפארק קנדי, הפארק המרכזי של מחוז מירפלורס.

שתי המדינות חתמו על מספר הסכמי שיתוף פעולה כלכליים, טכנולוגיים ואחרים. הכוחות המזוינים של פרו ואוקראינה חתמו על הסכמים על שיתוף פעולה צבאי, שהוביל לפיתוח טנק הקרב הראשי בשנת 2010.

בשנת 2019, מדינת אוקראינה, באמצעות תאגיד אוקראובורונפרום שלה, זכתה במכרז פומבי למכירת כלי טיס למדינת פרו.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
תחנת EUR מאליינה (מטרו רומא)

**EUR מאליינה** היא תחנה המשרתת הן את קו B של המטרו של רומא והן את רכבת רומא-לידו. התחנה מופעלת ומנוהלת על ידי ATAC, ו-Cotral.

## היסטוריה
התחנה התחנה נפתחה ב-10 באוגוסט 1924, עם פתיחתו של קו רומא-לידו, בזמנו נקראה מאליינה-מֵרקאטו החדשה ושימשה כמגרש סחורות. לאחר מכן, עם התחלת העבודות על קו B של המטרו של רומא בין טרמיני ללורנטינה, התחנה עברה שינויים ונפתחה לקהל ב-9 בפברואר 1955 תחת השם "מאליינה". בשנת 1989 הפכה התחנה לתחנה הסופית של קו רומא-לידו.

מאז נבנתה כניסה חדשה לתחנה בעוד שהגישה הקודמת שנבנתה בשנת 1955 שימשה כבר. שני מעברים עיליים נבנו בקצות הרציפים שנוספו למעברים התת-קרקעיים שכבר קיימים. בשנת 1996 נוספה לתחנה הקידומת EUR על מנת שלא לבלבל אותה עם תחנה מקו רכבת אחר.

בשנת 2000 נחנך חניון רב קומות חדש באזור על מנת לפצות על המחסור בחנייה לאורך דרך אוסטיאנזה. בנוסף, התחנה הייתה אמורה להפוך למוקד המחלף עם קו D אך, הפרויקט הופסק בנובמבר 2012 עם ביטול המכרז לתכנון, הקמה וניהול של הקו.

## מבנים ומערכות
זוהי תחנת עילית ברובע EUR. אטריום התחנה מכיל מספר פסיפסים של אנטוניו פאסה וטמאס לוסונצ'י.

בסמוך לתחנה נמצא מוסך הרכבות מאליינה המשמש לתחזוקת ואחסון מלאי הרכבות של 2 הקווים.

## שירותים
* 24x24 פיקסלים|Biglietteria מכונת כרטיסים אוטומטית
* 24x24 פיקסלים|WC שירותים

## תחבורה ציבורית העוברת בסמוך לתחנה
* 24x24 פיקסלים|Fermata autobus תחנת אוטובוס (קווים של ATAC ו־COTRAL)
## קישורים חיצוניים

## הערות שוליים

EUR מאליינה
דירק אושמן

**דירק אושמן** (בגרמנית: **Dirk Oschmann**; נולד ב-18 בנובמבר 1967) הוא חוקר תרבות גרמניה, חוקר ספרות ופובליציסט. מאז 2011 הוא מכהן כפרופסור לספרות גרמנית חדשה באוניברסיטת לייפציג. הוא זכה להכרה ציבורית רחבה ב-2023 עם פרסום ספרו "המזרח - המצאה מערב-גרמנית" העוסק במזרח גרמניה מאז 1990.

## ביוגרפיה
דירק אושמן, יליד גותה, גדל בגרמניה המזרחית בזמן שלטון הקומוניזם (DDR) במשפחת פועלים בגותה שבמחוז ארפורט, שם סיים את לימודיו בתיכון ארנולדי. אביו עבד בתחום עיבוד המתכות ואמו הייתה מובטלת לתקופה לאחר האיחוד הגרמני.

בין השנים 1986 ל-1992 למד גרמניסטיקה, אנגליסטיקה ואמריקניסטיקה באוניברסיטת פרידריך שילר ביינה. בשנת 1992/1993 למד במסגרת מלגת פולברייט באוניברסיטת מדינת ניו יורק בבאפלו. לאחר מכן שירת בשירות אזרחי. ב-1998 השלים את הדוקטורט שלו בנושא עזיבה מהפנימיות: יצירתו הספרותית של זיגפריד קראקאוור באוניברסיטת יינה, וזכה בפרס הדוקטורט של האוניברסיטה. העבודה פורסמה ב-1999.

בין השנים 1998 ל-2005 שימש כעוזר מחקר באוניברסיטת יינה. ב-2001/2002 קיבל מלגת פיאודור-לינן של קרן אלכסנדר פון הומבולדט וביצע מחקר באוניברסיטת ויסקונסין–מדיסון. את ההביליטציה השלים ב-2006 עם עבודה בנושא שירה נעה: תאוריית השפה והפואטיקה אצל לסינג, שילר וקלאיסט. בין 2005 ל-2011 כיהן כפרופסור חבר באוניברסיטת יינה. הוא גם הרצה כפרופסור אורח באוניברסיטאות שונות, כולל אוניברסיטת קליפורניה בדייוויס, אוניברסיטת קנט, אוניברסיטת נוטרדאם ואוניברסיטת בראון.

מאז 2011, הוא מכהן כפרופסור לספרות גרמנית חדשה באוניברסיטת לייפציג. אושמן היה החוקר הראשון ממזרח גרמניה שקיבל מינוי זה לאחר האיחוד.

אושמן מתגורר בלייפציג, נשוי ואב לשני ילדים.

## המזרח: המצאה מערב-גרמנית (2023)

ספרו של אושמן המזרח: המצאה מערב-גרמנית, שפורסם בפברואר 2023 בהוצאת אולשטיין, מבוסס על הרצאה שפרסם בפרנקפורטר אלגמיינה צייטונג. הספר הפך לרב-מכר בגרמניה, ותפס את המקום הראשון ברשימת רבי-המכר של שפיגל בקטגוריית ספרי עיון. הספר עורר דיון ציבורי נרחב על זהות המזרח הגרמנית.

## פרסומים
* עזיבה מהפנימיות: על יצירתו הספרותית של זיגפריד קראקאוור. היידלברג, 1999.
* שירה נעה: תאוריית השפה והפואטיקה אצל לסינג, שילר וקלאיסט. מינכן, 2007.
* פרידריך שילר. קלן/ויימאר/וינה, 2009.
* חופש וזרות: הרומנים של קפקא. בזל, 2021.
* המזרח: המצאה מערב-גרמנית. ברלין, 2023.

### בתור עורך
* ספרות ועולם החיים. עורך שותף עם אלכסנדר לק. קלן/ויימאר/וינה, 2012.
* גוסטב פרייטג (1816–1895): ספרותן – פובליציסט – היסטוריון. קלן/ויימאר/וינה, 2016.
* חולפות המודרניות: הזמנים המיוחדים של הארעי במאה ה-19 הארוכה. הנובר, 2017.
* מושגי הזמן של שילר. הנובר, 2018.

## קישורים חיצוניים

* עמוד אישי במכון לגרמניסטיקה של אוניברסיטת לייפציג
* ראיון עם דירק אושמן בתוכנית "Zwischentöne" של Deutschlandfunk: "לא המזרח מפלג את גרמניה, אלא המערב".

## הערות שוליים

קטגוריה:חוקרי ספרות
קטגוריה:פובליציסטים גרמנים
קטגוריה:בוגרי אוניברסיטת פרידריך שילר בינה
קטגוריה:סגל אוניברסיטת לייפציג
קטגוריה:גרמנים שנולדו ב-1967
חיים לבנון (כימאי)

**חיים לבנון** (1938 – 5 במרץ 2014) היה פרופסור לכימיה ב, ראש המחלקה לכימיה פיזיקלית. אחד מראשוני ראשי חוג הפרופסורים לחוסן מדיני וכלכלי.

## קורות חיים
נולד ב-1938, בירושלים, דור שביעי למשפחה ירושלמית. שירת בצה"ל ב. לאחר שחרורו מצה"ל התגורר במשך שנתיים בקיבוץ בית העמק ושימש כמזכיר גרעין הנח"ל במקום. ב-1960 חזר לעיר הולדתו ירושלים והחל ללמוד כימיה באוניברסיטה העברית. קיבל שם תואר ראשון (BSc) בכימיה ולאחר מכן סיים וקיבל שם גם תואר שני בכימיה פיזיקלית וב-1968 תואר דוקטור. עשה פוסט דוקטורט באותו מקצוע באוניברסיטת וושינגטון בסנט לואיס, שבמיזורי, ארצות הברית, בשנים 1969–1972 ואז חזר לארץ, לירושלים.

החל ללמד ב-1972 במחלקה לכימיה פיזיקלית של האוניברסיטה העברית ובהמשך הקים במסגרתה את המעבדה לתהודה מגנטית. ב-1984 קיבל דרגת פרופסור מן המניין. שימש במהלך הקריירה האקדמאית שלו כמנהל מרכז פרקש לתהליכים מושרי אור במשך כעשר שנים והיה ראש המחלקה לכימיה פיזיקלית בפקולטה למתמטיקה ולמדעי הטבע.

היה חבר וממייסדי חוג הפרופסורים לחוסן מדיני וכלכלי ולאחר מכן כיהן כיו"ר השלישי שלו בשנים 1991–1993. כיהן כיו"ר קופת התגמולים לעובדי האוניברסיטה העברית בירושלים בע"מ במשך 12 שנים (1992–2004).

היה נשוי לחדוה לבנון ואב לשלושה ילדים, שני בנים ובת.

נפטר במרץ 2014 ונקבר בהר המנוחות, גבעת שאול, בירושלים.

## קישורים חיצוניים
* לזכרם, באתר הפקולטה למתמטיקה ולמדעי הטבע באוניברסיטה העברית בירושלים

## הערות שוליים

קטגוריה:בוגרי אוניברסיטת וושינגטון בסנט לואיס
קטגוריה:בוגרי האוניברסיטה העברית בירושלים
קטגוריה:בית העמק: אישים
קטגוריה:בעלי תואר דוקטור מהאוניברסיטה העברית בירושלים
קטגוריה:חברי גרעיני נח"ל
קטגוריה:יהודים הקבורים בהר המנוחות
קטגוריה:ירושלים: אישים
קטגוריה:כימאים ישראלים
קטגוריה:כימאים פיזיקליים
קטגוריה:סגל האוניברסיטה העברית בירושלים: כימיה
קטגוריה:ראשי חוג הפרופסורים לחוסן מדיני וכלכלי
קטגוריה:ישראלים שנולדו ב-1938
קטגוריה:ישראלים שנפטרו ב-2014
מרלין סטאצמן

**מרלין אנדרו סטאצמן** (באנגלית: **Marlin Andrew Stutzman**; נולד ב-31 באוגוסט 1976) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס השלישי של מדינת אינדיאנה, מאז ינואר 2025. הוא ייצג בעבר את המחוז גם בשנים 2010–2017. טרם היבחרו לקונגרס היה חבר בית הנבחרים של אינדיאנה בשנים 2003–2009 וחבר הסנאט של אינדיאנה מ-2009 עד 2010. בשנה זו התמודד בפריימריז הרפובליקני לסנאט של ארצות הברית, אך הפסיד לסנאטור לשעבר דן קואטס.

## ביוגרפיה
סטאצמן הוא דור רביעי למשפחת חקלאים מאינדיאנה, וגדל בחווה חקלאית השוכנת במחוז סנט ג'וזף שבמישיגן ובמחוז לגרנג' שבאינדיאנה. הוא סיים את לימודיו התיכוניים בבית הספר התיכון הנוצרי "לייק אראה" בעיר סטורג'יס שבמישיגן בשנת 1994. ב-1999 למד במכללה הקהילתית גלן אוקס, ולאחר מכן למד באוניברסיטת טריין, אך לא סיים את לימודיו באף אחת מהן. יחד עם אביו, אלברט, הוא ניהל את החברה "Stutzman Farms", המפעילה חווה בגודל 4,000 אקר באזור מישיאנה. בנוסף, הוא הבעלים של חברת "Stutzman Farms Trucking".

סטאצמן נבחר לראשונה לבית הנבחרים של אינדיאנה בשנת 2002 בגיל 26, והיה החבר הצעיר ביותר בבית המחוקקים עד לשנת 2006. ב-2009 נבחר לסנאט של אינדיאנה, שם ייצג את מחוז הבחירה ה-13. בשנת 2010 התמודד על מועמדות המפלגה הרפובליקנית לסנאט של ארצות הברית בניסיון להחליף את הסנאטור הפורש אוון ביי, אך הפסיד בבחירות המקדימות לסנאטור לשעבר דן קואטס.

במאי 2010 התפטר מתפקידו מארק סאודר, חבר בית הנבחרים של ארצות הברית מטעם מחוז הקונגרס השלישי של אינדיאנה, לאחר שהודה בקיום פרשת אהבים עם עוזרת בסגל שלו. מכיוון שסאודר התפטר לאחר שנבחר בבחירות המקדימות לייצג את המפלגה בבחירות הכלליות ב-2010, התכנסו הרפובליקנים במחוז הקונגרס השלישי בעיר קולומביה סיטי כדי לבחור לו מחליף. סטאצמן נבחר בסיבוב השני. אחרי שניצח בבחירות הכלליות הוא הושבע לתפקידו בנובמבר 2010.

עם כניסתו לבית הנבחרים חתם על התחייבות להתנגד לכל חקיקה נגד התחממות גלובאלית שתגרור העלאה במסים, בחסות הארגון אמריקאים למען שגשוג. הוא התנגד לחוק הגנת החולה וטיפול בר השגה. סטאצמן תמך בהצעת חוק שחייבה את נשיא ארצות הברית ברק אובמה להגיש את פרטי הסכם המעצמות על תוכנית הגרעין האיראנית לבחינת הקונגרס. ב-19 בנובמבר 2015 הצטרף ל-241 רפובליקנים ו-47 דמוקרטים בתמיכה בחקיקה שהפעילה תהליכי סינון נוספים לפליטים מעיראק וסוריה שהגישו בקשה להגר לארצות הברית.

ב-9 במאי 2015 הודיע כי יתמודד לסנאט של ארצות הברית מטעם אינדיאנה, במקומו של הסנאטור דן קואטס שפרש מתפקידו. בבחירות המקדימות הפסיד לחבר בית הנבחרים טוד יאנג, ונותר קירח מכאן ומכאן כאשר הפסיד הן את המועמדות הרפובליקנית לסנאט והן מושבו בבית הנבחרים. ב-2024 בחר להתמודד מחדש למושבו בבית הנבחרים לאחר שג'ים בנקס התמודד וניצח בבחירות לסנאט, ונבחר מחדש ביום הבחירות הכלליות.

## קישורים חיצוניים

* 
* 

## הערות שוליים

קטגוריה:אמריקאים ילידי מישיגן
קטגוריה:חברי האספה הכללית של אינדיאנה
קטגוריה:חברי בית הנבחרים של ארצות הברית מאינדיאנה
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-112 של ארצות הברית
קטגוריה:חברי הקונגרס ה-113 של ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1976
ניו יורק הילטון מידטאון

מלון **ניו יורק הילטון מידטאון** (באנגלית: **New York Hilton Midtown**) הוא המלון הגדול ביותר בעיר ניו יורק שבארצות הברית. המלון ממוקם מצפון למרכז רוקפלר במפגש הרוחובות השדרה השישית ורחוב 53. המלון נמצא בבעלות חברת Park Hotels &amp;amp; Resorts ומנוהל על ידי רשת הילטון. זהו המלון הגדול ביותר של רשת הילטון בארצות הברית אשר משתרע על פני 47 קומות ומכיל בסך הכל 2,052 חדרים (1,878 חדרי מלון ועוד 174 חדרים השייכים ל-Hilton Grand Vacations) ואזור לקיום כנסים בגודל כולל של 150,000 מ"ר, אשר הופך אותו לאחד מאולמות הכנסים הגדולים ביותר בניו יורק.

מלון ניו יורק הילטון מידטאון נפתח באופן רשמי ב-26 ביוני 1963. בית המלון עוצב על ידי האדריכל ויליאם טאבלר . בעת פתיחתו בית המלון, אשר הכיל באותה העת 2,153 חדרים, היה בית המלון הגדול ביותר בעיר.

אולם הנשפים הגדול של המבנה, אשר הוא אחד מאולמות הנשפים הגדולים ביותר בניו יורק, משמש לעיתים רבות לאירועים וכנסים גדולים. לאורך השנים שהו במלון פוליטיקאים, סלבריטאים ומנהיגי עולם רבים. בנוסף, לאורך השנים התארחו במלון כל נשיא ארצות הברית מאז ג'ון פ. קנדי.
ממוזער| החזית של מלון ניו יורק הילטון מידטאון
## אירועים בולטים
* לטענת Hilton Hotels & Resorts מילות השיר האיקוני "Imagine" משנת 1971 נכתבו על ידי ג'ון לנון בעת שהוא שהה במלון.
* הממציא האמריקני מרטין קופר ביצע את שיחת הטלפון הסלולרי הראשונה בעולם בפומבי מהמלון ב-3 באפריל 1973, כאשר התקשר ליריבו במעבדות בל על מנת לבשר לו על ההמצאה.
* דונלד טראמפ ערך את מסיבת הניצחון שלו באולם הנשפים של המלון בליל הבחירות של הבחירות לנשיאות ארצות הברית ב-2016.
* ב-4 בדצמבר 2024, בוצעה ההתנקשות בחייו של מנכ"ל חברת United Healthcare בריאן תומפסון מחוץ למלון. תומפסון היה אמור לנאום במפגש המשקיעים השנתי של United Healthcare אשר היה אמור להיערך במלון.

## קישורים חיצוניים

* האתר הרשמי של ניו יורק הילטון מידטאון

## הערות שוליים

קטגוריה:ניו יורק: בתי מלון
קטגוריה:מנהטן: מבנים
רנגג'ונג דורג'ה

**רנגג'ונג דורג'ה** (בטיבטית: **རང་འབྱུང་རྡོ་རྗེ་**;  1284 – 1339) היה הקרמאפה ה-3, ראש אסכולת הקארמה קאג'יו של הבודהיזם הטיבטי, ורב-אמן של תאוריה ותרגול בודהיסטיים, היה ידוע במיוחד הודות להשפעתו על הפצת הבודהיזם בטיבט ובסין, הקמת מרכזי מדיטציה ומנזרים בודהיסטיים, וחיבור של מספר טקסטים המתעסקים בלימודי סוטרה וטנטרה.

## ביוגרפיה
רנגג'ונג דורג'ה נולד בשנת 1284 באזור דינגרי לאנגקור שבטיבט המערבי. מיד לאחר שיכל לדבר, הוא הכריז על עצמו כקרמאפה. בגיל שלוש הוא יצר את הכתר השחור, והודיע שוב שהוא הקרמאפה. שנתיים לאחר מכן הילד הובא ללאמה אסכולת הדרוגפה קאג'יו דרובטוב אורגיינפה שזיהה אותו כקרמאפה באופן רשמי.

בגיל שבע רנגג'ונג דורג'ה קיבל הסמכה למתחילים מלאמה קונדן שרב ואחרי שהוכתר רשמית כקארמפה, התחיל את אחת עשרה שנות הלימודים במנזר צורפו. במהלך חינוכו הוא למד את כל לימודי הקאג'יו והנינגמה כולל וינאיה, סוטרה, אבהידהרמה וטנטרה. בקרב מורים שלו היו טרופהו קונדן שרב ונינרה גנדון בום. בסיום תקופת הלימודים הראשונה קרמאפה עשה ריטריט מדיטציה באזור הר אברסט, קיבל הסמכה מלאה, והשלים את הלימודים במרכז הלימודים קדמפה. בנוסף ללימודים בודהיסטיים קרמאפה למד רפואה מלאמה בארה. ב-1318 הוא חיבר פרשנות המסכמת את האסטרולוגיה כולה.

קרמאפה כרב-אמן מדיטציה הוזמן למקומות רבים ללמד ולהעביר הסמכות. בשנת 1332 רנגג'ונג דורג'ה הגיע לסין לארמון טאי-יא טו בהזמנתו של טוג טימור, קיסר סין. שם הוא התארח אצל משפחת המלוכה, ולאחר כמה חודשים השתתף בטקס ההכתרה של טוגון טימור.

בנסיעתו חזרה לטיבט רנגג'ונג דורג'ה ייסד מספר מרכזי מדיטציה ומנזרים בודהיסטיים. בשהותו בטיבט קרמאפה נתן לימודים, וגישר בין שבטים עוינים שהיו בסכסוך.

בשנת 1336, בהזמנה של טוגון טימור, נסע הקרמאפה בפעם נוספת לסין. במהלך ביקורו נוסד מנזר קאג'יו חדש באזור.

פטירתו של רנגג'ונג דורג'ה מתוארכת לשנת 1339.

## מורשתו
רנגג'ונג דורג'ה היה רב-אמן מדיטציה, מחבר, מלומד, מרפא, עושה שלום ומנהיג. יחד עם תרגול בודהיסטי הוא הוביל מספר פרויקטים שבהם בניית מרכיזי ריטריטים, מנזרים או גשר מעל נהר סוג צ'ו. הפרשנויות והחישובים האסטרולוגיים שלו משומשים עד היום במערכת לוח שנה צורפו.

בקרב התלמידים הבולטים ביותר של הקרמאפה ה-3 היו יאגדה פנדיטה, לונגצ'ן ראבג'מפה, קדרופ דרגפה סנג'ה (שמאר רינפוצ'ה הראשון), דרגפה סנג'ה, יונגטון דורג'ה פאל וטוגון טימור.

היצירות הבולטות ביותר של רנגג'ונג דורג'ה כוללות את "המשמעות הפנימית העמוקה" – סיכום של כל הטנרטות הבודהיסטיות, "משאלות החותם הכביר" (מהמודרה) ו"מסה על טבע הבודהה". בעבודותיו הציג רמה גבוהה של הבנה אינטלקטואלית כחלק מהתרגול, והדגיש את החשיבות של תרגול מדיטציה. הוא היה מחזיק של כל קוי-המשכיות עיקריים של טיבט, הפיץ פילוסופיה שנטונג ואיחד לימודים של החותם הכביר והשלמות הכבירה (מהה אטי), מה שהפך אותו למייסד קו-המשכיות חדש קארמה נינגטהיג.

לחיבורים של הקרמאפה ה-3 התייחסו מספר מאסטרים בודהיסטיים, בהם קונגתרול לודרו טאיה הראשון ב"אוצר ההוראות החיוניות" שלו ולאמה אולה נידהל שהציג את המהמודרה שלו כהנחיות הליבה למתרגלים של בודהיזם דרך היהלום.

בזמן חייו של רנגג'ונג דורג'ה, אחרי שהוא נתן את הכתר האדום לקדרופ דרגפה סנג'ה, התחילה שושלת של שמארפות.

## קישורים חיצוניים

## הערות שוליים

קטגוריה:ילידי 1284
קטגוריה:נפטרים ב-1339